રોકેટ લોન્ચિંગની ૩ મિનિટ પછી તેના બે સાઈડના બૂસ્ટર રોકેટ ખરી પડયા હતા. અગાઉથી નક્કી થયેલા સ્થળે જ એ બુસ્ટર પૃથ્વી પરત આવ્યા હતા. આ રોકેટ એક સમયે એક સાથે ૬૩,૮૦૦ કિલોગ્રામ જેટલું વજન અવકાશમાં લઈ જઈ શકે એમ છે. જ્યારે મંગળ સુધીની સફર કરવાની હોય ત્યારે રોકેટ ૧૬,૮૦૦ કિલોગ્રામ વજન લઈ જઈ શકે છે. બૂસ્ટર એટલે રોકેટને ધક્કો મારનારા (બૂસ્ટ કરનારા) બે પડખેના રોકેટ, જેમાં કોઈ સામગ્રી હોતી નથી. મુખ્ય રોકેટને ધક્કો મારી દીધા પછી બૂસ્ટર હંમેશા ખરી પડતાં જ હોય છે. ઈન્ટરનેશનલ સ્પેસ સ્ટેશનમાં સામગ્રી મોકલવા માટે હાલ સ્પેસ-એક્સનું જ ફાલ્કન-૯ નામનું રોકેટ વપરાય છે. ૨૦૧૨થી આ રોકેટે લગભગ ૪૦ મિશન સફળતાપૂર્વક પાર પાડયા છે. ફાલ્કન હેવી એ ફાલ્કન-૯નું વધારે શક્તિશાળી વર્ઝન છે.